ITDปลื้มนิคมทวาย-ขายดีเกินคาด
หนุนรายได้ปีหน้าโตกว่า15% เตรียมทำใจปันผลปี’54ไม่เด่น
14 ธ.ค. 2554

หนุนรายได้ปีหน้าโตกว่า15% เตรียมทำใจปันผลปี’54ไม่เด่น
อิตาเลียนไทย ปลื้มนิคมทวายในพม่าขายดี หนุนรายได้ปี 2555 โตสูงกว่า 15% 
นายเปรมชัย กรรณสูต กรรมการผู้จัดการ บริษัท อิตาเลียนไทยดีเวล๊อปเมนต์ (ITD) เปิดเผยว่า โครงการสัมปทานนิคมอุตสาหกรรมทวายในประเทศพม่า พื้นที่ 1.6 แสนไร่ อายุ 75 ปี ขายพื้นที่ได้แล้ว 3.5 หมื่นไร่ สูงกว่าเป้าหมายที่ตั้งไว้ก่อนหน้านี้ว่าในปี 2555 จะขายที่ดินจำนวน 2.5 หมื่นไร่ เริ่มรับรู้รายได้ปี 2555 และเป็นรายได้หลักทำให้บริษัทโตมากกว่า 15% 
สำหรับที่ดินที่เจรจาขายเป็นอุตสาหกรรมหนักเป็นหลัก เช่น อุตสาหกรรมเหล็ก โรงถลุงเหล็ก ท่าเรือ โรงไฟฟ้า โรงปุ๋ย โรงกลั่น และธุรกิจปิโตรเคมี ตั้งเป้าหมายให้แเล้วเสร็จภายใน 20 ปี 
สำหรับพื้นที่เหลือจะเป็นกลุ่มธุรกิจอาหาร อิเล็กทรอนิกส์ และโรงงานต่างๆ ซึ่งทวายถูกยกเป็นเขตพื้นที่เศรษฐกิจพิเศษ ได้สิทธิพิเศษทางภาษีและแหล่งเงินทุน เป็นศูนย์กลางขนถ่ายสินค้าให้กับไทยในฝั่งตะวันออกด้วยต้นทุนที่ถูกลงด้วย
“การขยายตัวรายได้ปีนี้ คงไม่เท่ากับปีหน้า คาดว่าการจ่ายปันผลปีนี้จะไม่โดดเด่นมาก แต่ปีหน้าจะเริ่มรับรู้รายได้จากทวายทั้งรายได้จากงานก่อสร้างและรายได้จากการขายที่ดินในโครงการทวาย เมื่อรวมกับรายได้จากงานก่อสร้างอื่นๆ ที่มีอยู่ในมือจะสนับสนุนให้ปีหน้าบริษัทจะมีการขยายตัวของรายได้ไม่ต่ำกว่า 15%” นายเปรมชัย กล่าว 
สำหรับนิคมอุตสาหกรรมทวาย มีมูลค่าโครงการลงทุนทั้งหมด 3,000 ล้านเหรียญสหรัฐ ซึ่งแหล่งเงินจะมาจากเงินกู้จากสถาบันต่างประเทศ บริษัทจะไม่มีการเพิ่มทุนหรือออกหุ้นเพื่อรองรับการลงทุนเหล่านี้แต่อย่างใด 
นอกจากนี้ บริษัท ปตท. (PTT) สนใจพื้นที่นิคมในทวายเพื่อลงทุนในธุรกิจน้ำมันและปิโตรเคมี 
สำหรับความคืบหน้าของโรงถลุงเหล็กและท่าเรือ ITD ลงทุนเอง โดยเป็นการลงทุนท่าเรือน้ำลึกขนาด 8 หมื่นตันถึง 1 แสนตัน โดยเป็นเงินกู้ 100% ส่วนโรงถลุงเหล็กจะใช้พื้นที่ 1.25 หมื่นไร่ ทาง ITD จะร่วมลงทุนกับบริษัทในญี่ปุ่นตั้งบริษัทใหม่ขึ้นมา มีกำลังการผลิต 10 ล้านตัน มูลค่าการลงทุน 3 แสนล้านบาท ขณะนี้ทางญี่ปุ่นได้ทำหนังสือแสดงความสนใจส่งมาให้บริษัทแล้ว 
ทั้งนี้ การลงทุนสาธารณูปโภคจะทำให้แล้วเสร็จภายในปี 2558 ขณะนี้ได้ก่อสร้างเส้นทางไทยทวายแล้วเสร็จ เป็นระยะทาง 132 กิโลเมตร เพื่อใช้เป็นเส้นทางขนส่ง ส่วนระบบสาธารณูปโภค ITD ลงทุนเองทั้ง ไฟฟ้า ประปา โทรศัพท์ ซึ่งจะแล้วเสร็จภายในปี 2558 ส่วนชุมชนเมืองที่อยู่อาศัย คาดว่าจะใช้เวลาก่อสร้างให้แล้วเสร็จภายใน 10 ปี 
นอกจากนี้ ITD ได้เซ็นสัญญากับสำนักการระบายน้ำกรุงเทพมหานคร รับงานก่อสร้างสถานีสูบน้ำคลองลำพังพวย มูลค่าโครงการ 302ล้านบาท อายุ 24 เดือน